Okrúhle

Okrúhle je obec na Slovensku v okrese Svidník.

 Symboly obce 
 Erb 
V zelenom štíte je veľký zlatý, dvakrát previazaný snop, vpravo sprevádzaný strieborným pravošikmým kosákom na zlatej  rukoväti. Znamenie erbu tvorí roľnícka symbolika podľa odtlačku pečatidla obce z roku 1848. Erb bol prijatý  obecným zastupiteľstvom v roku  1996 a je zapísaný v Heraldickom registri SR pod číslom HR: O-30/1996. Autormi erbu sú Leon Sokolovský, Sergej Pančák a Peter Kónya.

 Vlajka 
Vlajka obce pozostáva z piatich pozdĺžnych pruhov vo farbách zelenej, žltej, bielej, zelenej a žltej. Vlajka má pomer strán 2 : 3 a ukončená je tromi cípmi, t. j. dvoma zastrihmi, siahajúcimi do tretiny jej listu.

 Dejiny 
Osídlenie koncom eneolitu, začiatok doby bronzovej - skupina východoslovenských mohýl, spomína sa v roku 1394. Svedčí o tom skupina východoslovenských mohýl tiahnúcich sa v smere Okrúhle - Šapinec - Kožany hrebeňom pohoria Radumky. Preskúmané mohyly v minulosti v roku 1940 vydali dôkazový materiál z tejto doby. Nachádzajú sa tu aj vojenské zákopy z 1. svetovej vojny. 
Obec vznikla na území panstva Radoma v roku 1414. Patrila aj panstvu Makovica. V roku 1427 mala 47 stavenísk. Koncom 15. storočia bola po páde poľských hraníc vyľudnená. Záznamy z roku 1492 sa stručne zmieňujú o spustošení makovického panstva. Za poľského ťaženia v rokoch 1490-1492 kedy boli vypálené a úplne zničené aj obce Okrúhle a Štefurov. V 17. storočí boli zemepánmi Rákociovci, v 18. storočí Szirmayovci, Asperontovci. V roku 1787 mala obec Okrúhle 47 domov a 392 obyvateľov, v roku 1828 49 domov a 369 obyvateľov. K 30. júnu 1948 bolo 529 obyvateľov. Občania sa zaoberali povozníctvom a predajom obilia. V 19. storočí sa zaoberali aj ovocinárstvom. Za 1. ČSR bola vúčšina obyvateľov zamestnaná na veľkostatku, v západnej časti obce sa ľudia zaoberali roľníctvom. Do roku 1945 boli v prevádzke liehovar a parná píla a v roku 1956-1957 prestal pracovať aj mlyn. Z pekného kaštieľa sa zachovali iba časti hrubého múra, ktorý tvorí dodnes steny rodinného domu. Namieste starého kostola z roku 1750 bol v roku 1902 postavený nový rímskokatolícky kostol sv. Martina z Tours.
Pôvodný názov obce Okrúhle bol v roku 1414 Kerekreth. Od roku 1773 Okrúhle, odvodeniny mien okruhliansky, Okruhľan, Okruhľanka. Maďarský názov bol Kerekrét.

 Kultúra a zaujímavosti 
 Pamiatky 
 Súbor pravekých mohýl, archeologická lokalita z obdobia eneolitu. Lokality nie sú prezentované. 

 Rímskokatolícky kostol sv. Martina z Tours, jednoduchá jednoloďová historizujúca stavba s polygonálnym ukončením presbytéria a čiastočne predstavanou vežou, z roku 1902. Stojí na mieste staršieho kostola z roku 1750. Interiér je zaklenutý pruskými klenbami. Zariadenie pochádza z doby jeho vzniku. Fasády kostola sú hladké s polkruhovo ukončenými oknami a opornými piliermi. Veža je ukončená ihlancovou helmicou. 

 Gréckokatolícky kostol sv. Kozmu a Damiána v časti Šapinec, jednoloďová secesná stavba s polyonálnym ukončením presbytéria a predstavanou vežou, z roku 1910.  Zariadenie pochádza z doby jeho vzniku. Fasády chrámu sú hladké, no dekoratívne členené opornými piliermi a polkruhovo ukončenými oknami. Zošikmenie oporných pilierov vytvára dojem monumentálnej rozložitosti stavby. Veža je ukončená barokovou helmicou. 

 Šport 
V obci funguje športový futbalový klub FK Družstevník Okrúhle 

 Osobnosti obce  
 Rodáci 
 Michal Bosák (* 1869 - † 1937), významný bankár pôsobiaci v Spojených štátoch amerických. Jeho podpis bol na 10 dolárovej bankovke.

 Referencie 

 Iné projekty 

 Externé odkazy 



Kategória:Obce okresu Svidník
Kategória:Rusínske obce okresu Svidník